Parlement ontken Eskom-skuldArgieffoto (Foto: SnapwireSnaps, Pixabay) Die parlement het dit Woensdag duidelik gemaak dat hy nié vir Eskom geld skuld nie. Moloto Mothapo, woordvoerder van die parlement, het in ŉ verklaring verduidelik dat daar Dinsdag tydens ’n vergadering van die staande komitee oor openbare rekeninge in die parlement (Scopa) verkeerdelik gesê is dat die parlement Eskom R17 000 skuld. Volgens Mothapo is die inligting wat aan die komitee deurgegee is verkeerd, aangesien die parlement nie ’n kragrekening by Eskom het nie en dus nie agterstallig in betalings kan wees nie. Volgens Mothapo val die parlement se geboue, wat die parlementsgebied en dorpe insluit wat parlementslede in Kaapstad huisves, onder die bestuur van die departement van openbare werke. Dit beteken dat dié departement, nié die parlement nie, rekenings ontvang vir elektrisiteit en ander dienste vir parlementsgeboue. “Die onakkurate inligting wat aan die parlementêre komitee gegee is, is kommerwekkend, want as ’n instelling wat toesig oor Eskom hou en ŉ kernrol vervul in die hantering van uitdagings waarmee dit gekonfronteer word, behoort die parlement nie onder diegene te wees wat tot die kragvoorsiener se finansiële probleme bydra nie,” lui die verklaring. Mothapo het die versekering gegee dat die parlement met die komitee sal skakel om die misverstand reg te stel.